VándorBagoly díj átadása

Az idei évben a vírus ismét átalakította terveinket, így sajnosaz őszi Szekciószakmai napunkat el kellett halasztani egy későbbi időpontra. Pedig az orosházi Justh Zsigmond Városi Könyvtár kollégái már másodjára készültek fogadásunkra, és mi is nagyon vártunk arra, hogy személyesen is megtapasztaljuk, milyen is a könyvtár, ahol – az ő szavukkal élve –„… az olvasó teremt(t)”.

A VándorBagoly pedig már nagyon szerette volna megnézni azt a könyvtárat, amelyik elnyerte, bár mindig úgy van, hogy az egyik szeme sír, a másik nevet, hiszen nagyon megkedveli azokat a gyermekeket és könyvtárosokat, akiknél éppen idejét tölti. De, hogy megismerje, és elegendő időt tölthessen az új helyén is, ezért úgy gondoltuk, hogy a díjátadót nem halasztjuk el, és úgy, mint az előző évben, a díjazott könyvtár képviselője elmegy érte.

Így a szakmai nap meghirdetett időpontjában, Jászberényben tudhattuk meg, melyik is az a könyvtár, aki az idei évben a díjat megnyerte: a bicskei Nagy Károly Városi Könyvtár. Olvasói és szakmai javaslat is érkezett őket jelölve. A könyvtárat Endrédiné Szabó Erika könyvtárvezető képviselte. A díjat a VándorBagoly díj bizottság tagja, Bencsikné Kucska Zsuzsanna adta át. A vezetőség nevében Dr. Szecseiné Pápay Judit elnök és Budavári Klára alelnök vett részt az eseményen.

Ez a mostani bagoly röptetés szerencsésebb volt, mert be tudtunk menni a jászberényi könyvtárba, /előző alkalommal csak az orosházi könyvtár épülete előtt történt meg az átadás/.Az új VándorBagoly tulajdonos, Endrédiné Szabó Erika megismerkedhetett az előző nyertesekkel, sőt, a Bagoly még egy utazóládát is kapott, amiben megtehette az utat új otthona felé. Erika elhozta féltett kincsüket, az olvasóik által kötött szeretetsáljukat, amibe közösen nagyon jó volt beburkolóznunk.

Köszönjük a jászberényi könyvtárosoknak/Kovács Péter igazgató úr, Boda Lászlóné Judit és Verseginé Ujhegyi Petra gyermekkönyvtárosok/, hogy ismét szeretetteljes fogadtatásban lehetett részünk!

Reméljük, a tavasz folyamán ellátogathatunk Orosházára, és az őszre már rendeződik a helyzet, és Bicske adhat otthont a szokásos időbena következő röptetésnek.

Gratulálunk az új díjazottaknak, a bicskei könyvtár minden könyvtárosának, akik aktív részesei voltak, hogy ez a díj hozzájuk került.

Szecseiné Pápay Judit

MKE Gyermekkönyvtáros Szekció elnöke